กองทุนอสังหาฯแจ๋ว
ไทยพาณิชย์เผยร่วงน้อยกว่าตลาดหุ้นแนะแบ่งเงินลงทุนหนุนผลตอบแทนรวม
29 ต.ค. 2565

ไทยพาณิชย์เผยร่วงน้อยกว่าตลาดหุ้นแนะแบ่งเงินลงทุนหนุนผลตอบแทนรวม
บลจ.ไทยพาณิชย์เผยหุ้นดิ่ง ราคาหน่วยกองทุนอสังหาฯ ลงน้อยกว่า ชูผลตอบแทนปันผลดึงดูด แนะใส่พอร์ตลงทุน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ในช่วงที่ตลาดหุ้นปรับตัวลดลงมาก พบว่าราคาหน่วยลงทุนของกองทุนรวมอสังหาริมทรัพย์จะปรับตัวลงน้อยกว่า อาจเป็นเพราะผลตอบแทนของกองทุนรวมอสังหาริมทรัพย์ที่จ่ายให้แก่ผู้ถือหน่วยลงทุนในอัตราประมาณ 78% ต่อปี ซึ่งส่วนใหญ่จ่ายทุกไตรมาส จึงทำให้ยังได้รับความสนใจจากนักลงทุน
อย่างไรก็ตาม แนะนำให้นักลงทุนกระจายการลงทุนมายังกองทุนรวมอสังหาริมทรัพย์ เพื่อกระจายความเสี่ยง เพราะจากการเปรียบพอร์ตการลงทุนของนักลงทุนที่ลงทุนในกองทุนรวมอสังหาริมทรัพย์ พบว่าในช่วงที่หุ้นตกมาก พอร์ตของนักลงทุนกลุ่มนี้ผลตอบแทนจะลดลงน้อยกว่าพอร์ตของนักลงทุนที่ไม่มีกองทุนรวมอสังหาริมทรัพย์
“สมมติว่าหุ้นตก 15% แต่ราคาหน่วยลงทุนของกองทุนรวมอสังหาริมทรัพย์จะลงประมาณ 5% เท่านั้น ดังนั้น ถ้าเอากองทุนรวมอสังหาริมทรัพย์ใส่พอร์ตก็จะช่วยลดความเสี่ยงโดยรวมได้ และแม้ว่าผลตอบแทนพันธบัตรจะปรับขึ้น แต่กองทุนรวมอสังหาริมทรัพย์ก็ยังให้ผลตอบแทนที่ดีอยู่” นางโชติกา กล่าว
สำหรับภาพรวมการลงทุนในกองทุนรวมอสังหาริมทรัพย์ ยังแนะนำให้เพิ่มน้ำหนักการลงทุน โดยพอร์ตการลงทุนทั่วไปแนะนำให้ลงทุนไม่เกิน 510% ส่วนคนที่เกษียณหรือใกล้เกษียณแนะนำให้ลงทุนประมาณ 50% และอีก 50% ลงทุนในเงินฝากและพันธบัตร
แบบของกองทุนรวมอสังหาริมทรัพย์จะเหมาะกับคนที่เตรียมตัวเกษียณอายุหรือเกษียณแล้ว ยิ่งปัจจุบันผลตอบแทนจากพันธบัตรน้อยมาก กองทุนอสังหาริมทรัพย์จึงน่าสนใจเพิ่มขึ้น อีกทั้งกองทุนรวมอสังหาริทรัพย์จ่ายเงินปันผลได้ทุกไตรมาส ไม่ว่าหุ้นจะขึ้นหรือลง โดยพอร์ตคนเกษียณอายุอาจให้น้ำหนักในกองทุนรวมอสังหาริมทรัพย์ประมาณ 50% และอีก 50%เป็นเงินฝากและพันธบัตร 
นายสมชัย บุญนำศิริ กรรมการผู้จัดการ บลจ.กรุงไทย หรือ KTAM กล่าวว่า ราคาหน่วยลงทุนของกองทุนรวมอสังหาริมทรัพย์สิทธิการเช่าเทสโก้ โลตัส (TLGF) ปรับตัวลงตามตลาดโดยรวม ซึ่งเป็นโอกาสในการลงทุนในช่วงที่อัตราดอกเบี้ยยังอยู่ระดับต่ำและตลาดหุ้นยังผันผวน 
“นักลงทุนที่ลงทุนกองทุน TLGF ตั้งแต่ไอพีโอและใช้สิทธิเพิ่มทุนยังได้รับผลตอบแทนรวม 6.69% จึงเชื่อว่านักลงทุนต่างชาติยังไม่ทิ้งกองทุน” นายสมชัย กล่าว